# Izrađena studija “Polazne osnove za tranziciju ka cirkularnoj ekonomiji u Beloj Crkvi”

Kako bi se sprečilo dalje ugrožavanje životne sredine i racionalizovala eksploatacija prirodnih resursa poslednjih decenija nasuprot modelu linearne ekonomije razvija se model cirkularne ili kružne ekonomije.

Sa idejom da sagleda uslove, potrebe i moguće prepreke u razvoju i primeni ovih novih modela poslovanja i ohrabri lokalne zajednice, javno-komunalna preduzeća, preduzetnike i preduzetnice, mala i srednja preduzeća, udruženja i druge zainteresovane aktere da započnu transformaciju ka cirkularnoj ekonomiji, udruženje "Inženjeri zaštite životne sredine" iz Novog Sada, u sklopu projekta Zeleni inkubator, uradilo je istraživanje u 40 opština i gradova u Republici Srbiji.

Bela Crkva je jedna od lokalnih samouprava koja je bila uključena u analizu, a rezultati i preporuke za socioekonomskim razvoj zajednice zasnovanim na principima cirkularne ekonomije objedinjeni su u publikaciji "Polazne osnove za tranziciju ka cirkularnoj ekonomiji u Beloj Crkvi."

U opštini Bela Crkva, u kojoj skoro polovina stanovništva živi u seoskoj sredini, pre nekoliko godina u okviru međunarodnog projekta lokalno javno komunalno preduzeće uspešno je organizovalo edukaciju o kućnom kompostiranju.

Kompostiranje organskog otpada iz domaćinstva jedan je od načina kako pojedinci/ke mogu dobiti đubrivo potrebno za uzgoj biljaka u svojoj bašti i u isto vreme smanjiti količinu ukupnog smeća koji generišu i koji završava na deponiji.

Zaključci istraživanja ukazuju, kao i u drugim gradovima i opštinama u Srbiji, da je i u Beloj Crkvi neophodno unaprediti i razviti sistem redovnog praćenja nastanka i tokova otpada što bi omogućilo profilisanje poslovnih modela cirkularne ekonomije, oslonjenih na upotrebu otpada kako bi se kreiralei poslovne šanse.

Takođe, neophodno je i u budućim dokumentima lokalnih javnih politika predvideti mere i aktivnosti kojima bi se stvorili uslovi za razvoj cirkularne ekonomije, a kako su prethodna strateška dokumenta u Beloj Crkvi istekla, stvara se idealna prilika za ugrađivanje principa cirkularne ekonomije i njenih elemenata u lokalne strateške dokumente i planove prilikom obnove starih i izrade novih strateških dokumenata.

Istraživanje u okviru projekta "Zeleni inkubator" sprovedeno je u saradnji sa lokalnim akterima i stručnjacima u oblastima cirkularne ekonomije i upravljanja otpadom. Svaka studija koja je izrađena sadrži kraći edukativni deo, sa osnovnim informacija o cirkularnoj ekonomiji, zatim analizu strateškog i regulatornog okvira za sprovođenje cirkularne ekonomije od Evropske unije do lokalnog nivoa, i na kraju deo specifičan za konkretnu opštinu ili grad, u kome je dat prikaz socio-ekonomskog i pravno-institucionalnog konteksta, analiza sistema upravljanja industrijskim i komercijalnim otpadom i analiza sistema upravaljanja komunalnim otpadom.

Publikacija "Polazne osnove za tranziciju ka cirkularnoj ekonomiji u Beloj Crkvi" dostupna je na [zvaničnom sajtu Koalicije 27](https://www.koalicija27.org/wp-content/uploads/2022/05/Studija-o-cirkularnoj-ekonomiji-Bela-Crkva-FINAL.pdf) i na [sajtu udruženja](https://www.activity4sustainability.org/wp-content/uploads/2022/02/Studija-o-cirkularnoj-ekonomiji-Bela-Crkva-FINAL.pdf) “Inženjeri zaštite životne sredine” i u njoj lokalna preduzeća, preduzetnici i preduzetnice i ostali zainteresovani mogu pročitati šta je potrebno uraditi ukoliko planiraju da model cirkularne ekonomije implementiraju u svoje poslovanje.

Završna studija koja sublimira rezultate do kojih su istraživački timovi došli tokom skoro trogodišnjeg rada na analizi ukupno 40 gradova i opština, a pre svega mogućnosti i izazova sa kojima se jedinice lokalne samouprave i zainteresovani akteri konkretne zajednice suočavaju kada model cirkularne ekonomije pokušavaju da primene u praksi može se takođe preuzeti [na sajtu Koalicije 27](https://www.koalicija27.org/wp-content/uploads/2022/07/Studija-Polazne-osnove-za-tranziciju-ka-cirkularnoj-ekonomiji-LEKTORISANA-sfs.pdf) i sajtu [udruženja “Inženjeri zaštite životne sredine”](https://www.activity4sustainability.org/wp-content/uploads/2022/07/Studija-Polazne-osnove-za-tranziciju-ka-cirkularnoj-ekonomiji-WEB-FINAL.pdf).

*Projekat “Zeleni* *inkubator” sprovodi* *Beogradska* *otvorena škola, u* *saradnji* *sa* *Mladim* *istraživačima* *Srbije* *i Inženjerima* *zaštite životne* *sredine, uz* *podršku* *Evropske* *unije.*